钦定古今图书集成/明伦汇编/官常典/第096卷 > 胙王元
## 钦定古今图书集成/明伦汇编/官常典/第096卷 > 胙王元

按《金史》本传：“胙王元，景宣皇帝宗峻子也，本名常胜，
为北京留守，弟查剌为安武军节度使。皇统七年四
月戊午，左副点检蒲察阿虎特子尚主，进礼物，赐宴
便殿。熙宗被酒，酌酒赐元，元不能饮。上怒，仗剑逼之，
元逃去。命左丞宗宪召元，宗宪与元俱去，上益怒。是
时户部尚书宗礼在侧，使之跪手杀之。海陵与唐括”
辩谋废立，海陵曰：“若举大事，谁当立者？”海陵意谓己
乃太祖长房之孙，当立，而辩与秉德初意不在海陵，
常胜乃熙宗之弟，辩答曰：“无胙王常胜乎？”海陵复问
其次，辩曰：“邓王子阿楞。”海陵曰：“阿楞属疏。”由是海陵
谓胙有人望，不除之，将不得立，故心忌常胜并阿楞。
是时，阿楞方为奉国上将军，河南军士孙进，自称皇
弟按察大王。熙宗疑皇弟二字或在常胜也，使特思
鞫之无状。特思乃尝疑海陵与唐括辩时时窃议告
之悼后者。海陵知熙宗有疑常胜心，因此可以除之，
谓熙宗曰：“孙进反有端，不称他人，乃称皇弟大王，陛
下弟止有常胜查剌，特思鞫不以实，故出之矣。”熙宗
以为然，使唐括辩、萧肄按问特思。特思自诬服，故出
常胜罪，于是乃杀常胜及其弟查剌，并杀特思。海陵
乘此并挤阿楞杀之。阿楞弟挞楞，熙宗本无意杀之。
海陵曰：“其兄既已伏诛，其弟安得独存。”又杀之。熙宗
以海陵为忠，愈益任之，而不知其诈也。海陵篡立，追
封常胜、查剌、阿楞官爵，亲临葬所致祭。大定十三年
六月丁巳，世宗召皇太子、诸王侍食于清辉殿，曰：“或
称海陵多能，何也？海陵谲诈，睢盱杀人，空虚天下三
分之二。”太祖诸孙中，惟胙王元天性贤者也。元子育，
本名合住，大定二十七年，自南京副留守迁大宗正
丞，兼劝农副使。上问宰臣曰：“合住为人如何？”平章政
事襄、参政宗浩对曰：“为人清廉干治。”上曰：“乃父亦然。”
又曰：“蒲阳温胙王元外若愚讷，临事明敏过人，朕于
兄弟间，于元尤款密。”